Burjassot comptarà amb un nou col·lector de sanejament entre el carrer Sant Miquel i la Carretera de Llíria
2025-07-24

En els pròxims dies, Burjassot iniciarà noves obres de millora del municipi des de la Regidoria de Serveis Municipals, dirigida per Manuel Lozano, i gràcies al Pla d’Inversions Sostenibles de la Diputació de València. En aquesta ocasió, la zona afectada per les obres, que duraran el temps indispensable per a la seua correcta realització, serà la Carretera de Llíria a l’altura del carrer Sant Miquel.

En aqueixa zona es procedirà a la substitució del col·lector de sanejament, que conflueix entre Carretera de Llíria i els carrers Sant Miquel i Misser Mascó. Tal com han informat des de Policia Local, les obres començaran a la fi d’aquesta setmana o principis de la pròxima fet que comportarà xicotetes modificacions en la circulació dels citats carrers.

El carrer Sant Miquel estarà tancat al trànsit des del carrer Actor Rambal fins a Carretera de Llíria on, en el tram afectat, també es tallarà un carril perquè els operaris puguen realitzar les obres amb la màxima seguretat. S’habilitarà un pas per a vianants en el carrer Sant Miquel igual que un pas per a l’únic gual del carrer. Per la seua banda, el carrer Misser Mascó tindrà la seua circulació habitual.